ΓΡΑΠΤΗ ΕΡΩΤΗΣΗ E-1157/97 υποβολή: Mihail Papayannakis (GUE/NGL) προς την Επιτροπή (26 Μαρτίου 1997)

Θέμα: Ελληνική Χαλυβουργία

Η ελληνική χαλυβουργική παραγωγή αντιμετωπίζει προβλήματα λόγω της εισαγωγής διείσδυσης στην αγορά σιδήρου και χάλυβα τα οποία προέρχονται από τρίτες χώρες.

Λαμβάνοντας υπόψη τον Κανονισμό 3285/94 ((ΕΕ L 349 της 31.12.1994, σελ. 53 )) και ειδικότερα τα άρθρα 11 έως 15 για τη λήψη μέτρων επιτήρησης, καθώς και τα άρθρα 16, 17 και 18 περί προσωρινών μέτρων διασφάλισης, ερωτάται η Επιτροπή πώς θα αντιμετώπιζε ενδεχόμενη αίτηση των αρμοδίων ελληνικών αρχών περί λήψεως μέτρων προστασίας ώστε να αντιμετωπιστούν τα προβλήματα που αντιμετωπίζει η ελληνική χαλυβουργική παραγωγή, εάν και εφόσον ελέγξει ότι υπάρχουν επαρκή αποδεικτικά στοιχεία που να έχουν προκαλέσει ή υπάρχει κίνδυνος να προκαλέσουν σοβαρή ζημιά στις ελληνικές παραγωγές ομοειδών ή άμεσα ανταγωνιστικών προϊόντων;

Απάντηση του Sir Leon Brittan εξ ονόματος της Επιτροπής (6 Μαΐου 1997)

Εφαρμόζονται επί του παρόντος δύο κοινοτικά μέτρα προηγούμενης επιτήρησης που βασίζονται στον κανονισμό του Συμβουλίου (ΕΚ) αριθ. 3285/94 της 22ας Δεκεμβρίου 1994. Ο κανονισμός της Επιτροπής (ΕΚ) αριθ. 2412/96 της 18ης Δεκεμβρίου 1996 για την καθιέρωση προηγούμενης κοινοτικής επιτήρησης των εισαγωγών ορισμένων προϊόντων σιδήρου και χάλυβα που καλύπτονται από τις συνθήκες ΕΚΑΧ και ΕΚ καταγωγής ορισμένων τρίτων χωρών ((ΕΕ L 329 της 19.12.1996, σελ.11 )), καθιερώνει προηγούμενη επιτήρηση για μια σειρά προϊόντων χάλυβα που εισάγονται στην Κοινότητα κατά το 1997. Ο κανονισμός της Επιτροπής αριθ. 754/96 της 25ης Απριλίου 1996 για την καθιέρωση προηγούμενης κοινοτικής επιτήρησης των εισαγωγών ορισμένων καλωδίων από χάλυβα καταγωγής κρατών μη μελών ((ΕΕ L 103 της 26.4.1996, σ. 6 )) θεσπίζει παρόμοιο σύστημα για τα καλώδια από χάλυβα μέχρι τις 30 Ιουνίου 1997. Και τα δύο μέτρα παρέχουν έγκαιρη προειδοποίηση για τις πιθανές τάσεις των εισαγωγών.

Οι στατιστικές σχετικά με τις πραγματικές εισαγωγές δεν είναι ακόμη διαθέσιμες για ολόκληρο το 1996, δεδομένου ότι ορισμένα κράτη μέλη, συμπεριλαμβανομένης της Ελλάδας, έχουν καθυστερήσει όσον αφορά την υποβολή των σχετικών στοιχείων στη στατιστική υπηρεσία. Εντούτοις, στα στοιχεία των πρώτων εννέα μηνών του 1996 δείχνουν ότι οι εισαγωγές προϊόντων χάλυβα της Συνθήκης ΕΚΑΧ ανέρχονταν σε 8,2 εκατ. τόνους, 26% λιγότερο απ'ό,τι κατά την ίδια περίοδο πριν από ένα έτος. Οι εισαγωγές επιπέδων προϊόντων παρέμειναν σταθερές σε 5,1 εκατ. τόνους, 3% λιγότερο από ό,τι το προηγούμενο έτος, ενώ οι εισαγωγές επιμήκων προϊόντων μειώθηκαν κατά 40% σε 1,7 εκατ. τόνους (τα ημικατεργασμένα προϊόντα αποκαθιστούν την ισορροπία). Παρόλο που παρουσιάζει πτώση, ο όγκος των εισαγωγών χάλυβα στην Κοινότητα παραμένει μεγάλος και, σε ορισμένες περιπτώσεις, τα επίπεδα τιμών εμποδίζουν τη μόνιμη σταθεροποίηση αυτής της ανοικτής, εξαιρετικά ανταγωνιστικής αγοράς. Σύμφωνα με το πρόγραμμα προβλέψεων της Κοινότητας σχετικά με τον χάλυβα για το πρώτο ήμισυ του 1997, οι εισαγωγές θα συνεχίσουν να συρρικνώνονται κατά το πρώτο εξάμηνο, έως ότου εξισωθούν κατά το δεύτερο εξάμηνο.

Ο κανονισμός του Συμβουλίου αριθ. 3285/94 ορίζει ότι τα κράτη μέλη ενημερώνουν την Επιτροπή εάν θεωρούν ότι η τάση των εισαγωγών απαιτεί επιτήρηση ή διασφαλιστικά μέτρα. Η Επιτροπή δεν γνωρίζει επί του παρόντος να έχει ληφθεί πρόνοια από την ελληνική πλευρά για τη λήψη διασφαλιστικών μέτρων στον τομέα του χάλυβα.